Dunja i Mazalo! Pita li se Zagrepčane, upravo ta, “smogovska” imena trebala bi se nadjenuti bratu i sestri lavovima koji su na svijet stigli prije tri mjeseca u zagrebačkom ZOO-u.

Iz kraljevića u kralja

Mališani, trenutačno glavna atrakcija ZOO-a u Maksimiru, bili su jedna od glavnih zanimacija ljubiteljima životinja ovaj vikend koji su za njih u dva dana predložili više od dvije tisuće imena. Svoje favorite Zagrepčani mogu na stranici Zoološkog vrta na Facebooku predložiti još danas i sutra, a onda će stručni žiri iz ZOO-a odabrati po pet najboljih prijedloga. Nakon toga, o svemu odlučuju “lajkovi”.

– Od petka, 16. rujna, na Facebooku će se moći glasovati za ona imena koja vam se najviše sviđaju. Za glasovanje imat ćete tri dana vremena, do nedjelje u ponoć. Pobjednička imena po kojima ćemo od tada nazivati naše laviće bit će objavljena u utorak 20. rujna – vremensku su crtu objasnili iz Zoološkog vrta te dodali kako će lavić i lavica s roditeljima, lavom Leom i lavicom Nyotom, ali i tetom Ayanom provesti dvije do tri godine. Nakon toga, dosegnut će spolnu zrelost, pa postoji mogućnost da se sada tromjesečni mužjak neće dobro slagati sa svojim ocem.

– Tada više neće biti kraljević, postat će i on kralj – šale se u ZOO-u objašnjavajući da će malom lavu uskoro početi rasti i griva te će posjetitelji vrta brata i sestru točno moći razlikovati. Zasad, na prvi su pogled kao blizanci, ali promatra li ih se dulje, kažu u ZOO-u, točno se mogu primijetiti razlike.

U tri mjeseca 30 kg teži

Iako nestašna, mala lavica pažljivija je od svog brata te je više zainteresirana za maženje i druženje s mamom, dok je lavić pravi dečko koji najviše voli trčkarati i istraživati nastambu.

– Kad su okoćeni, bili su teški kilogram i pol, a sad već imaju tridesetak kilograma. Mliječni zubi mijenjaju im se u trajne, pa sad već počinju jesti i meso – objasnili su iz vrta navike mladunaca, za koje Zagrepčani misle da bi se možda trebali zvati i Simba i Nala, Dina i Mo, Vatroslav i Lavinija ili pak Maks i Mira.